《雪溪渔隐图》
元代·李延兴

穷阴塞玄冬，万里起墨色。爰有子陵之徒住在溪上头，渺渺孤舟钓风雪。

玄冥尸化枢，天地为冰壶。雾散烟销野马死，溪山佳处好隐居。

繁霙舞空云黯淡，长风捲海天模糊。壮哉滕六大有意，为我渔家扫出万幅真障图。

真障图，世莫比，一钓鲔与鳣，再钓鲂与鲤。三钓鲸与鳌，生杀在钓饵。

失之何足羞，得则良可喜。今者得鱼亟烹之，妇曰有酒无忧矣。

须臾烂醉卧蓬窗，船头雪深尺有咫。酒醒推蓬一开眼，茫茫万境白於纸。

乃知江湖之上多高人，借有驷马高车安肯起。雠太公，友严子，何妨老作烟波士。

湖之滨，江之澨，书可读，谷可艺，君将忘筌予避世。

作者简介：元末明初北平人，字继本。李士赡子，少以诗名。顺帝至正十七年进士，授太常奉礼，兼翰林检讨。元末兵乱，隐居不仕。河朔学者多从之，以师道尊于北方。入明，曾出典涞水、永清县学。有《一山文集》。